যাত্রা শুরু করল এমজ্যামস অ্যাপ্লিকেশন - কর্পোরেট
কর্পোরেট
যাত্রা শুরু করল এমজ্যামস অ্যাপ্লিকেশন
Arifur Rahman
2 বছর ago
এমজ্যামস মোবাইল ফোন বা অনলাইনে গান শোনার একটি জনপ্রিয় অ্যাপ্লিকেশন ৷ বাংলাদেশে শুরু হচ্ছে এমজ্যামসের কার্যক্রম। এই অ্যাপ্লিকেশনে আন্তর্জাতিক বিভিন্ন শিল্পীর গানের সঙ্গে থাকবে বাংলাদেশের গান। এমজ্যামস মিউজিককে বাংলাদেশে আনছে মোবাইল কনটেন্ট ও প্রযুক্তির আন্তর্জাতিক প্রতিষ্ঠান মোবিমিডিয়া এবং শীর্ষ সংগীত প্রযোজনা প্রতিষ্ঠান সনি মিউজিক৷
এমজ্যামসের এক বিজ্ঞপ্তিতে বলা হয়, এমজ্যামস প্ল্যাটফর্মে আন্তর্জাতিক শিল্পীদের পাশাপাশি বাংলাদেশি শিল্পীরাও তাঁদের গান তুলে ধরতে পারবেন। এ অ্যাপের মাধ্যমে বাংলাদেশি শ্রোতাদের কাছে অনলাইনে গান শোনার এক নতুন অভিজ্ঞতার সঙ্গে পরিচয় করিয়ে দিতে যাচ্ছে বলে জানান মোবিমিডিয়ার আঞ্চলিক প্রধান ক্যামেরন জ্যাকসন ৷
বাংলাদেশে নতুন এই মিউজিক সেবা সম্পর্কে সনি মিউজিকের (ভারত ও মধ্য প্রাচ্য) প্রেসিডেন্ট শ্রীধর শুভ্রমনিয়ম বলেন, সংগীতাঙ্গনে বাংলাদেশে যথেষ্ট বাজার সম্ভাবনা রয়েছে ৷ সনি মিউজিক আশাবাদী, এমজ্যামসের মত শক্তিশালী এবং দক্ষ প্রতিষ্ঠানের সঙ্গে মিলে এখানে বিশ্বমানের একটি সেবা চালু হতে যাচ্ছে।
শুধু বৈধভাবে গান শোনাই নয়, এখানকার সংগীতপ্রেমী সবার আগে মানসম্পন্ন মিউজিক সেবা নিতে পারবেন ৷ এখানে সনি মিউজিক লাইব্রেরি ও ওয়ার্নার মিউজিক থেকে তারা পাবেন লাখো জনপ্রিয় গানের ভান্ডার ৷ ইংরেজি গানের পাশাপাশি সনি মিউজিক ইন্ডিয়ার ব্যানারের জনপ্রিয় সব হিন্দি গানও থাকবে এখানে। গান শোনার সঙ্গে শিল্পীদের ছবি, মিউজিক ভিডিও, রিং ব্যাক টোন এবং গান ডাউনলোড করাও যাবে মোবিমিডিয়ার ডিজিটাল প্ল্যাটফর্ম থেকে।
ক্যামেরন জ্যাকসন আরও বলেন, শুধু শিল্পী, প্রযোজনা প্রতিষ্ঠান তথা ব্যবসায়িক অংশীদারের জন্যই নয়, শ্রোতা ও ব্যবহারকারী উভয়ের জন্যই লাইসেন্সিং সমস্যার সমাধান করতে যাচ্ছি আমরা। এখন বিভিন্ন জায়গায় বৈধভাবে আন্তর্জাতিক মিউজিক ব্যবহারের সুযোগ থাকবে৷ এ ছাড়া টেলিযোগাযোগ সেবার মাধ্যমে বাংলাদেশের বাজারে বৈধ কনটেনন্টের ব্যবহার নিশ্চিত করা যাবে ৷
এ প্রসঙ্গে বাংলাদেশে মোবিমিডিয়া ও এমজ্যামসের যোগাযোগ সমন্বয় প্রতিষ্ঠান কুকিজারের পক্ষ থেকে ইমরান মাহমুদ ইমন বলেন, বাংলাদেশি সংগীতকে বিশ্ববাজারে পৌঁছে দেওয়ার সবচেয়ে বড় সুযোগটি করে দিতে যাচ্ছে এমজ্যামস ৷ চালু হলে এমজ্যামস মিউজিক স্টোরে আমরা যেমন আন্তর্জাতিক মিউজিক শুনতে পারব, সারা পৃথিবীতে আমাদের গান পৌছে দেওয়ার একটি নতুন সুযোগও তৈরি হবে এর মাধ্যমে৷
Comments
comments
Categories: স্থানীয় খবর
Tags: অনলাইন, অ্যাপ্লিকেশন, এমজ্যামস, প্ল্যাটফর্ম, মোবাইল ফোন
Leave a Comment
কর্পোরেট
Powered by WordPress
Back to top